## Zaključak Hrvatske agencije za poštu i elektroničke komunikacije

### NN 52/2009 (29.4.2009.), Zaključak Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1217

Temeljem članka 12. stavka 1. točke 5. i 6., članka 14. stavka 4., članka 20. Zakona o elektroničkim komunikacijama (»Narodne novine« 73/08; dalje u tekstu: ZEK), članka 9. Pravilnika o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« 154/08, dalje u tekstu: Pravilnik o načinu i uvjetima) i članka 220. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku pokrenutom na zahtjev trgovačkog društva Amis Telekom d.o.o. u svezi međusobnog obračuna troškova, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 6. travnja 2009. godine donijelo sljedeći

ZAKLJUČAK

I. Nalaže se trgovačkom društvu HT-Hrvatske telekomunikacije d.d. da u roku od 8 dana od zaprimanja ovog zaključka, dostavi Hrvatskoj agenciji za poštu i elektroničke komunikacije prijedlog Ugovora o najmu i uporabi slobodnog prostora u cijevima postojeće kabelske kanalizacije na dionici Trg A. Nasera 7–Trnsko 2 u Zagrebu s Amis Telekom d.o.o., u kojem se mora predvidjeti međusobni obračun troškova (refundiranje) za uvlačenje kombinacije cijevi po tehničkom rješenju oznake TR IOD R1-212/08, na način da se za iznos troškova uvlačenja kombinacije cijevi umanji iznos cjelokupnog godišnjeg najma za 2009. koji trgovačko društvo HT-Hrvatske telekomunikacije d.d. naplaćuje trgovačkom društvu Amis Telekom d.o.o.

II. Ovaj zaključak objavit će se u »Narodnim novinama«.

Obrazloženje

Dana 17. studenoga 2008. godine Hrvatska agencija za poštu i elektroničke komunikacije (dalje u tekstu: Agencija) je zaprimila zahtjev trgovačkog društva Amis Telekom d.o.o. (dalje u tekstu: Amis) u kojem isti navodi da je trgovačko društvo HT-Hrvatske telekomunikacije d.d. (dalje u tekstu: HT) dužno međusobno obračunati troškove koji nastaju kod obveze uvlačenja kombinacije cijevi sukladno tehničkom rješenju HT-a (TR IOD R1-212/08). Međutim, iako je Amis postupio sukladno navedenom tehničkom rješenju, HT odbija napraviti bilo kakav međusobni obračun troškova realizacije navedenog tehničkog rješenja.

Agencija je dana 22. siječnja 2009. godine otpremila zahtjev Amisa na očitovanje HT-a. Kako je u navedenom upravnom postupku radi konačnog rješavanja spora između stranaka u svezi međusobnog obračuna troškova (refundiranja), definiranih člankom 4. stavak 17. Pravilnika, za uvlačenje kombinacije cijevi po navedenom tehničkom rješenju, potrebno odrediti način i rok prebijanja troškova stranaka na primjeren način, a s obzirom na odredbe Pravilnika o načinu i uvjetima, Vijeće Agencije odlučilo je kao u izreci ovog zaključka.

Naime, Pravilnik o načinu i uvjetima u članku 9. stavku 3. propisuje: »Ako je infrastrukturni operator prosudio da je cijelom dužinom predmetne trase moguće zajedničko korištenje izgrađene kabelske kanalizacije sukladno zahtjevu operatora korisnika iz stavka 1. ovog članka, infrastrukturni operator i operator korisnik, u roku od 30 dana od zaprimanja zahtjeva iz stavka 1. ovoga članka, sklapaju ugovor o pristupu i zajedničkom korištenju kabelske kanalizacije...«, a u stavku 5. istog članka: »Troškove materijala i radova iz članka 4. stavka 17., odnosno članka 9. stavka 4. točke h. ovog pravilnika, snosi operator korisnik, a infrastrukturni operator je dužan, u ugovoru iz stavka 3. ovoga članka, točno odrediti način i rok međusobnog obračuna tih troškova (refundiranja). Rok za refundiranje je moguće na primjer i na račun najma po drugim ugovorima, na drugim dionicama.«.

Slijedom navedenog, troškovi polaganja kombinacije cijevi terete operatora korisnika, ali se navedenim ugovorom o zajedničkom korištenju slobodnog mora predvidjeti način refundiranja troškova od strane vlasnika postojeće kabelske kanalizacije, stoga je Vijeće Agencije temeljem članka 12. stavka 1. točke 5. i 6., članka 20. ZEK-a, u svezi s člankom 9. stavkom 4. i 5. Pravilnika o načinu i uvjetima i članka 220. ZUP-a odlučilo kao u točki I. izreke ovog zaključka.

Sukladno članku 14. stavku 4. ZEK-a, Vijeće Agencije odlučilo je kao u točki II. izreke ovog zaključka te će se isto objaviti u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/08-01/01260

Urbroj: 376-10/TF-09-12

Zagreb, 6. travnja 2009.

Predsjednik Vijeća Agencije
Gašper Gaćina, dipl. ing. el., v. r.

Ostalo, NN 52/2009-1217